ΣΚΑΪ Τηλεόραση

Ο **ΣΚΑΪ** είναι ελληνικός ιδιωτικός τηλεοπτικός σταθμός πανελλαδικής εμβέλειας, με έδρα το Νέο Φάληρο. Λειτούργησε για πρώτη φορά το 1993 μέχρι το 1999, οπότε και πωλήθηκε και μετονομάστηκε στον Alpha. Επανήλθε το 2006, με πρόγραμμα προσανατολισμένο στις ξένες σειρές, στα ντοκιμαντέρ και στα δελτία ειδήσεων.

## Ιστορία
Η τηλεόραση του ΣΚΑΪ ξεκίνησε να εκπέμπει για πρώτη φορά την Τρίτη 21 Σεπτεμβρίου 1993, με έμφαση στην ενημέρωση και στα αθλητικά. Ο ΣΚΑΪ θεωρήθηκε εκείνη την εποχή, ότι ήταν η συνέχεια του τοπικής εμβέλειας συνδρομητικού δημοτικού καναλιού TV Plus, καθώς το πρώτο εξέπεμψε από τους 33 UHF όπου λειτουργούσε το δεύτερο, κάτι που στην πραγματικότητα, δεν ισχύει, επειδή είχε διαφορετική άδεια, ενώ βγήκε ξαφνικά από την συχνότητα του, χωρίς να πάρει τον πρώτο χρόνο άδεια λειτουργίας.

Το 1995 οι θεαματικότητες του ΣΚΑΪ, έπεσαν αισθητά και έγινε, τελικά ο τέταρτος σε τηλεθέαση, ενώ παράλληλα, μείωσε υπερβολικά την διαφημιστική του δαπάνη, οδηγώντας τον γρήγορα, στα γιγαντιαία οικονομικά προβλήματα, με αποτέλεσμα το 1997 να πουληθεί το κανάλι, κάνοντας σταδιακές αλλαγές στο όνομά του (από το ελληνικό ΣΚΑΪ στο λατινικό Skai και τον Σεπτέμβριο του 1999 στο μεταβατικό Alpha Sky για να γίνει από τον επόμενο μήνα το οριστικό σημερινό Alpha TV).

Την 1η Απριλίου 2006, ο ΣΚΑΪ ξεκίνησε εκ νέου να εκπέμπει μετά από επτά χρόνια τηλεοπτικής απουσίας, αντικαθιστώντας το Seven που κατείχε ενημερωτική άδεια πανελλαδικής εμβέλειας, αποτυγχάνοντας στην επέκταση της κάλυψης του, σε αντίθεση με το Smart που κατέχει μη ενημερωτική άδεια περιφερειακής εμβέλειας για την Αττική και από την οποία ήταν αρχικά προγραμματισμένο να εκπέμψει.

thumb|Διάγραμμα με τα γεγονότα
thumb|Το κτήριο 6 ώρες μετά την επίθεση

Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν τις τέσσερις άδειες, με πρώτο τον ΣΚΑΪ δεσμευόμενος να καταβάλλει το ποσό των €43.600.000. Ωστόσο, ο διαγωνισμός για τις άδειες κρίθηκε αντισυνταγματικός από το ΣτΕ στις 26 Οκτωβρίου 2016. Στον νέο διαγωνισμό έλαβε άδεια για 35 εκ. ευρώ.

Τα ξημερώματα της 17ης Δεκεμβρίου 2018, εκρηκτικός μηχανισμός έπληξε το κτίριο του ομίλου *ΣΚΑΪ* και της εφημερίδας *[[Η Καθημερινή]]*. Προηγήθηκε προειδοποιητικό τηλεφώνημα στα γραφεία της ενημερωτικής ιστοσελίδας *zougla.gr* και του τηλεοπτικού σταθμού *[[ΑΝΤ1]]*.

Κατά τις πρώτες πρωινές ώρες της 13ης Μαρτίου 2021 άγνωστοι πραγματοποίησαν επίθεση με μολότοφ στο ίδιο κτίριο. Το γεγονός καταδικάστηκε από τον πολιτικό κόσμο και χαρακτηρίστηκε ως επίθεση στην ελευθεροτυπία.

## Πρόγραμμα
Ο πρώτος τηλεοπτικός ΣΚΑΪ είχε μια διαφορετική προοπτική στο πρόγραμμα δημιουργώντας ένα πιο γενικό προφίλ, και σύντομα κατάφερε να γίνει ένα από τα τρία κορυφαία κανάλια στην Ελλάδα. Το 1994 άρχισε να προβάλλει δικές του ελληνικές σειρές που δεν διακρίθηκαν αισθητά στους πίνακες τηλεθέασης και κόπηκαν ύστερα από μικρό αριθμό επεισοδίων. Σταδιακά ο σταθμός έκανε στροφή στην ενημέρωση, λανσάροντας πρώτος στην Ελλάδα, τα πολύωρα δελτία ειδήσεων με τα τηλεπαράθυρα, ενώ αντίστοιχα άρχισε να ανταλλάζει οικογενειακά και παιδικά προγράμματα με το Star Channel.

Ο τωρινός ΣΚΑΪ ξεκίνησε με διαφορετική συνταγή από την παλιά, μεταδίδοντας ξένα προγράμματα (*[[Χαβάη Πέντε-0]]*, **, *The Oprah Winfrey Show*, *[[Το κάστρο του Τακέσι]]* κ.ά.), ντοκιμαντέρ για την φύση, την οικολογία και τα ζώα και δελτία ειδήσεων (τόσο τα δικά του, όσο και του BBC) μέχρι τη διετία 2011-2012 που επανήλθε στην παλιά συνταγή, προκειμένου να γίνει ανταγωνίσιμος στα υπόλοιπα μεγάλα ελληνικά ιδιωτικά κανάλια, ειδικότερα στα άλλοτε αντίπαλα Mega και ΑΝΤ1, ενώ ο σταθμός, εκείνη την εποχή, ανέβασε θεαματικότητα και χάρις στο οριστικό κλείσιμο του Alter, από τον οποίο πολλοί εργαζόμενοι του έκαναν μεταγραφή στο ΣΚΑΪ, το οποίο στράφηκε στα δελτία ειδήσεων, στη μυθοπλασία (από το 2016 και ύστερα), τα τηλεπαιχνίδια, τις ψυχαγωγικές εκπομπές, στις οποίες έγινε ανταγωνίσιμος περισσότερο με τα μικρότερα κανάλια, καθώς και στις εκπομπές reality, από το 2017 και μετά, τα οποία έγιναν συνώνυμα με τον σταθμό, ο οποίος απέκτησε αρνητικές κριτικές. Αντίστοιχα στράφηκε τα τελευταία χρόνια στις τούρκικες σειρές και το αθλητικό περιεχόμενο, ενώ σε μικρό βαθμό επέστρεψαν τα ντοκιμαντέρ.

## Κριτική, εμπάργκο του ΣΥΡΙΖΑ, κυρώσεις και εμπάργκο του ΚΚΕ
Έντονη κριτική ασκήθηκε κατά του πρώτου τηλεοπτικού ΣΚΑΪ, για το χειρισμό της υπόθεσης Ματέι, από τον τότε παρουσιαστή του δελτίου ειδήσεων, Νίκο Ευαγγελάτο, ενώ σταδιακά τάχθηκε εναντίον της κυβέρνησης Κωνσταντίνου Μητσοτάκη, ενώ σε συνέντευξή του ο Αριστείδης Αλαφούζος δήλωσε ότι οι σχέσεις τους χάλασαν διότι ο τελευταίος μετά τις εκλογές "συνεχώς ζητούσε ποσά".

Όσον αφορά τη δεύτερη περίοδο λειτουργίας του, στις 5 Ιουλίου 2015, ο ΣΥΡΙΖΑ εξέδωσε ανακοίνωση με την οποία γνωστοποίησε την απόφαση του κόμματος να μην συμμετέχει στις ενημερωτικές εκπομπές του τηλεοπτικού σταθμού ΣΚΑΪ, ημέρα διεξαγωγής του δημοψηφίσματος εκείνης της χρονιάς, καθώς και την επόμενη, κατηγορώντας το σταθμό για παραβίαση της εκλογικής νομοθεσίας επειδή την προηγούμενη ημέρα του δημοψηφίσματος προέβαλε ενημερωτικές εκπομπές με εκπροσώπους του «ΝΑΙ».

Το Πρωτοβάθμιο Πειθαρχικό Συμβούλιο της ΕΣΗΕΑ επέβαλε προσωρινή διαγραφή 6 μηνών, 1 έτους και 18 μηνών αντίστοιχα από τα μητρώα της στον τότε αρχισυντάκτη της εκπομπής του Κωνσταντίνου Μπογδάνου Νίκο Κονιτόπουλο, στον Άρη Πορτοσάλτε και στον Σταμάτη Μαλέλη καθώς παραβίασαν το πρώτο εδάφιο της παραγράφου 1 του άρθρου 7 του καταστατικού (που προβλέπει ότι «τα μέλη της ΕΣΗΕΑ οφείλουν να ασκούν τη δημοσιογραφία ευσυνείδητα και με καλή πίστη, να τηρούν την επαγγελματική αλληλεγγύη και να δείχνουν διαγωγή, συμπεριφορά και ήθος ανάλογες με το λειτούργημα που ασκούν») και την παράγραφο 1 του άρθρου 1 του Κώδικα Αρχών Δεοντολογίας, και το τέταρτο εδάφιο του ιδίου άρθρου με τη στάση τους πριν το δημοψήφισμα του 2015. Ωστόσο, το Δευτεροβάθμιο Πειθαρχικό Συμβούλιο τους έκρινε ως πειθαρχικά μη ελεγκτέους διότι δεν είχαν παραβιάσει το καταστατικό της ΕΣΗΕΑ.

Στα τέλη Ιουλίου του 2018, μετά την πυρκαγιά στο Μάτι, με αφορμή αναφορά δημοσιογράφου του ΣΚΑΪ ότι ο Πρωθυπουργός Αλέξης Τσίπρας σκόπευε να προχωρήσει στην αποπομπή του αρχηγού της ΕΛΑΣ και του διοικητή της Πυροσβεστικής, το Γραφείο Τύπου του ΣΥΡΙΖΑ εξέδωσε ανακοίνωση στην οποία γνωστοποιήθηκε η απόφαση του κόμματος, τα στελέχη του και οι βουλευτές του να μη συμμετέχουν πλέον σε εκπομπές του τηλεοπτικού και ραδιοφωνικού ΣΚΑΪ.

Στις 10 Μαρτίου του 2021, το ΚΚΕ προχώρησε στην απόφαση να μην συμμετάσχουν οι πολιτικοί του σε ενημερωτικές εκπομπές του ΣΚΑΪ. Αιτία ήταν η αφαίρεση του λόγου από τη βουλευτή Λιάνα Κανέλλη που αναφερόμενη σε βίντεο κατά την διάρκεια των επεισοδίων που ακολούθησαν μετά την διαδήλωση πολιτών στη Νέα Σμύρνη, μετέφερε επί λέξει κάλεσμα αστυνομικού σε συναδέλφους για επίθεση κατά των διαδηλωτών, το οποίο περιείχε υβριστικό χαρακτηρισμό. Σύμφωνα με το ΚΚΕ η απόφαση ελήφθη εξαιτίας της γενικότερης λογοκρισίας σε καλεσμένους.

## Τεχνολογία
Ο νέος ΣΚΑΪ χρησιμοποιεί το σύστημα μετάδοσης του δικτύου SONAPS το οποίο είναι κατασκευασμένο από την Sony και εγκατεστημένο από την Βρετανική εταιρεία *VSC Design*. Ήταν επίσης ο πρώτος τηλεοπτικός σταθμός στην Ελλάδα που μετέδωσε το πλήρες πρόγραμμά του σε αναλογία απεικόνισης 16:9. Αρχικά, από τον Απρίλιο του 2006 που ξεκίνησε μέχρι και το Σεπτέμβριο του 2006, μετέδιδε το πρόγραμμά του σε αναλογία απεικόνισης 4:3.

## Εκπομπή σήματος
Η τηλεόραση του ΣΚΑΪ αναμεταδίδεται ψηφιακά από την πλατφόρμα ελεύθερης λήψης της Digea από τις 24 Σεπτεμβρίου 2009. Ξεκίνησε να μεταδίδεται στην συνδρομητική πλατφόρμα της NOVA από τις 6 Σεπτεμβρίου του 2007 και της COSMOTE TV από τον Μάρτιο του 2012.

## ΣΚΑΪ HD
Τον Αύγουστο του 2014, ανακοινώθηκε η υψηλής ευκρίνειας ελεύθερη επίγεια εκπομπή του καναλιού, η οποία αναμενόταν για τις αρχές του 2015, ενώ ξεκίνησε τελικά το Σάββατο 27 Φεβρουαρίου 2016, με ανάλυση 1080i.

## Μετάδοση στο εξωτερικό
Το 2013, ο ΣΚΑΪ επέκτεινε τις υπηρεσίες του στη Βόρεια Αμερική, συνάπτοντας συμφωνίες προμήθειας προγραμμάτων με τοπικούς φορείς, ξεκινώντας στις ΗΠΑ μέσω του *[[New Greek TV]]* διαθέσιμο στις πλατφόρμες *Bell Fibe TV*, *RCN* και *Spectrum*. Στις 12 Δεκεμβρίου 2013, ο ΣΚΑΪ ξεκίνησε να εκπέμπει στην *Bell Fibe TV* στον Καναδά το σήμα του οποίου διανέμεται από την *Ethnic Channels Group*.

## Λογότυπα

Το λογότυπο του καναλιού έχει υποστεί αλλαγές με το πέρασμα του χρόνου. Η κύρια από αυτές έγινε το διάστημα 1998-99.

## Δείτε επίσης
*ΣΚΑΪ
*ΣΚΑΪ 100.3

## Παραπομπές

## Εξωτερικοί σύνδεσμοι
*Επίσημη ιστοσελίδα της τηλεόρασης του ΣΚΑΪ
*Η σελίδα του ΣΚΑΪ στο YouTube

Κατηγορία:Ιδιωτικοί τηλεοπτικοί σταθμοί πανελλαδικής εμβέλειας
Κατηγορία:Μέσα Μαζικής Ενημέρωσης του Πειραιά
Κατηγορία:Όμιλος ΣΚΑΪ
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1993
Κατηγορία:Τηλεοπτικά κανάλια και σταθμοί οι οποίοι έκλεισαν το 1999
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2006